Namangan shahrida markaziy ko‘chaga Islom Karimov nomi berildi

Xalq deputatlari Namangan shahar Kengashining o‘n oltinchi sessiyasida O‘zbekiston Respublikasi Prezidentining 2017 yil 25 yanvardagi “O‘zbekiston Respublikasining Birinchi Prezidenti Islom  Abdug‘aniyevich  Karimovning xotirasini abadiylashtirish to‘g‘risida”gi PQ-2744-sonli qarori ijrosini ta'minlash masalasi muhokama etildi. Bu haqda Namnews.uz xabar berdi.
“Shavkat Mirziyoyevning 2017 yil 25 yanvardagi “O‘zbekiston Respublikasining Birinchi Prezidenti Islom  Abdug‘aniyevich  Karimovning xotirasini abadiylashtirish to‘g‘risida”gi qarorini namanganliklar ham katta mamnuniyat bilan kutib oldilar. Ayniqsa, ushbu qarorda  Qoraqalpog‘iston Respublikasi, Toshkent shahri va viloyatlardagi markaziy ko‘chalarga Islom Karimov nomini berish  haqidagi taklifni kattayu - kichik,  barcha yakdillik bilan qo‘llab-quvvatladi. Viloyat va shahar hokimligi rahbarligida ushbu taklif atroflicha o‘rganib chiqildi. Jamoatchilik vakillari, turli kasb egalari Namangan shahrining “Do‘stlik” shoh ko‘chasini Islom Karimov nomi bilan atash yuzasidan o‘z fikr-mulohazalarini bildirdilar”, - deyilgan xabarda.
Sessiyada Namangan shahrining “Do‘stlik” shoh ko‘chasiga Islom Karimov nomini berish to‘g‘risida qaror qabul qilindi. Ayni kunlarda ko‘chaning nomini o‘zgartirish bilan bog‘liq bo‘lgan barcha tashkiliy ishlar amalga oshirilmoqda.